Vroue in Garsfontein aangekeer oor vervalste goedereFoto verskaf deur SAPD Gauteng Twee vroue is Woensdag in Garsfontein in Pretoria-Oos in hegtenis geneem toe beamptes toegeslaan het op ŉ aanleg waar vervalste goedere vervaardig word. Brig. Mathapelo Peters, woordvoerder van die polisie, het gesê beamptes het aanvanklik op die perseel toegeslaan as ŉ moontlike dwelmlaboratorium, maar het toe op die aanleg afgekom. “Die twee vroue, van China, is in hegtenis geneem en beamptes het beslag gelê op die vervalste goedere, waaronder voedselprodukte soos bakpoeier, gis, tandepasta en skoenpolitoer. Beamptes het ook beslag gelê op masjinerie wat vermoedelik gebruik is om die vervalste produkte mee te vervaardig. ŉ Onbekende bedrag kontant is ook gekonfiskeer.” Die vroue sal binnekort in die hof verskyn. Lt.genl. Elias Mawela, Gautengse polisiekommissaris, het die samewerking tussen die gemeenskap en wetstoepassers geloof. Foto verskaf deur SAPD Gauteng